นายกรัฐมนตรี ให้กำลังใจและชื่นชมนักกีฬากรีฑาเยาวชนไทยในการแข่งกรีฑาเยาวชนโลก เชื่อมั่นว่าจะพัฒนาและยังมีโอกาส
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้กำลังใจและชื่นชมความพยายามของนักกรีฑาเยาวชนไทย ในการแข่งกรีฑาเยาวชนโลก รุ่นอายุไม่เกิน 20 ปี ที่เมืองคาลี ประเทศโคลอมเบีย ซึ่งจัดขึ้นระหว่างวันที่ 1 - 6 สิงหาคม 2565 พร้อมระบุว่านักกีฬาตัวแทนไทยทุกคนมีความพยายามและมุ่งมั่นในการแข่งขันอย่างเต็มที่ โดยชื่นชม บิว ภูริพล และจอชชัว โรเบิร์ต แอทคินสัน ในการแข่งรอบชิงชนะเลิศ ว่าเป็นเด็กที่มีความสามารถ เชื่อมั่นว่าจะพัฒนาและยังมีโอกาสอื่นๆ อีก ขอให้ทุกฝ่ายเก็บเกี่ยวประสบการณ์ที่ได้รับจากการแข่งขันครั้งนี้ นำมาพัฒนาวงการกรีฑาไทยทั้งนี้ ขอเชิญชวนคนไทยทุกคน ส่งกำลังใจให้นักกีฬาเยาวชนกรีฑาไทยร่วมกัน โดยยังมีการแข่งขัน วิ่งผลัด 4X400 เมตรชาย ในวันนี้ เวลา 23.15 น.